
Az állami beavatkozás dimenziói a hazai kockázati tőkepiacon

Dolgozatunkban az állami beavatkozás hatását és eszközeit vizsgáltuk a magyarországi kockázati tőkepiacon. Meglátásunk szerint a kockázati tőke az egyik legalkalmasabb és leghatékonyabb eszköz a hazai innovációs képesség fejlesztésére, valamint a mikro-, kis-, és középvállalkozások finanszírozási problémáinak megoldására. Feltevésünk volt, hogy az állami szerepvállalás képes pozitívan befolyásolni ezen gazdasági tényezőket, és hogy különösen hazánk tekintetében indokolt – megfelelő jogszabályi keretek és garanciák mellett – az állami jelenlét. Témánknak külön aktualitást adott, hogy a 2014-es évben a kockázati tőkealapok és tőkealap-kezelők törvényi szabályozása jelentősen megváltozott; az új törvény fogalomrendszerét és a kockázati tőkealapok működésére vonatkozó gyakorlati kérdéseket is részletesen elemeztük és értékeltük. Bemutattuk továbbá az Európai Unió JEREMIE programjának támogatási formáját, valamint a program hazai szervezeti megvalósulását és jogszabályi hátterét. Vizsgálódásunk során arra a következtetésre jutottunk, hogy a megfelelő eszközök megválasztásával – pl. a JEREMIE program keretében a magánbefektetőkkel közösen megvalósított befektetések útján, valamint a szektor sajátosságait szem előtt tartó szabályozási rendszer kialakításával – az állam hazánkban is elő tudja segíteni a kockázati tőkepiac fejlődését. Ezen eszközök értékelését követően megállapításunk, hogy a hazánkban átalakult jogi és szervezeti keretek kedvezőbb környezetet biztosítanak a kockázati tőkefinanszírozás térnyerésének a múltbéli megoldásokhoz képest, azonban több elem tekintetében is a változtatás és a korszerűsítés indokolt.



